મને ખૂબ જ વિચિત્ર લાગ્યું. સ્ત્રીઓએ કંઈ પણ સાંભળીને મનને જરા પણ વિચલિત થવા ન દેવું તે કળા હજી મારે માટે અસાધ્ય હતી. તેથી જ તેમણે આ કુમળી છોકરી સાથેનો કહેલો તેમનો સંબંધ મારું મન કેમેય સ્વીકારી શકતું ન હતું. વિચાર આવ્યો પુત્રી તો શું પોતાની પૌત્રી જેવડી લાગતી આ છોકરી સાથે લગ્ન કરતાં તેમને કંઈ શરમ નહીં આવી હોય ? સાઠે બુદ્ધિ નાઠી કે શું ? અને છોકરી પણ કેવી કે લગ્ન કરવા તૈયાર થઈ ! કે પછી સંપત્તિનો મોહ ! પરંતુ વૈભવનું કોઈ પણ ચિહ્ન ક્યાંય પણ દેખાતું ન હતું. ન તો છોકરીના શરીર પર કે ન તો ગૃહસ્થના શરીર પર. હાથમાં ફક્ત કાચની બંગડી, કાનમાં સાદા એરિંગ્ઝ અને ગળામાં દોરામાં પોરવેલ કાળાપારાનું મંગળસૂત્ર કે જેનો ત્યાગ કરવા તે અત્યારે તૈયાર થઈ હતી. મારા મનનું આશ્ચર્ય કેમેય ઓછું થતું ન હતું.